A Bizottság 2244/2001/EK rendelete
(2001. november 19.)
az EMOGA Garanciarészlege kiadásainak ellenőrzésére irányuló tagállami cselekvési programok végrehajtásáról szóló 723/97/EK tanácsi rendelet alkalmazására vonatkozó részletes szabályok megállapításáról szóló 1780/97/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 2136/2001/EK rendelettel [1] módosított, az EMOGA Garanciarészlege kiadásainak ellenőrzésére irányuló tagállami cselekvési programok végrehajtásáról szóló, 1997. április 22-i 723/97/EK tanácsi rendeletre [2] és különösen annak 6. cikkére,
mivel:
(1) A 2136/2001/EK rendelet két évvel meghosszabbítja a 723/97/EK rendeletben előírt, a Közösségnek a tagállamok cselekvési programjaiban való pénzügyi részvételére vonatkozó ötéves időtartamot.
(2) Tekintettel a 2136/2001/EK rendelet hatálybalépési napjára, a Bizottság nem tudta meghatározni a 2002. évi közösségi pénzügyi részvétel legmagasabb összegét a legutóbb az 1890/98/EK rendelettel [3] módosított, az EMOGA Garanciarészlege kiadásainak ellenőrzésére irányuló tagállami cselekvési programok végrehajtásáról szóló 723/97/EK tanácsi rendelet alkalmazására vonatkozó részletes szabályok megállapításáról szóló, 1997. szeptember 15-i 1780/97/EK bizottsági rendelettel [4] összhangban. Ezért erre az évre vonatkozóan a bizottsági döntés meghozatalához új határidőt kell kitűzni, és meg kell határozni a közösségi társfinanszírozással támogatható kiadásokat.
(3) Az e rendeletben előírt intézkedések összhangban vannak az EMOGA bizottságának véleményével,
ELFOGADTA EZT A RENDELETET:
1. cikk
Az 1780/97/EK rendelet 2. cikke a következő (2a) bekezdéssel egészül ki:
"(2a) A (2) bekezdés első albekezdésétől eltérve a Bizottság a programok tagállamok által történő bemutatásának határidejét követő három hónapon belül a tagállamok által rendelkezésre bocsátott információk alapján rögzíti a 2002. évi közösségi pénzügyi részvétel euróban megadott legmagasabb összegét.
Csak a 2002. január 1-je után kifizetett kiadások támogathatók közösségi társfinanszírozással."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. november 19-én.